兩日意殊不懌作短歌自遣
作者：陸游
朝代：宋

paragraphs: 一月得笑纔四五，十事敗意常八九。
國中謾說無雙士，天下元無第一手。
平生愛酒恨小戶，半世爲文真弊帚。
劫灰處處吊興亡，宿草年年哭交友。
君看丈夫得意時，大冠如箕印如斗。
一朝棄去豈復論，衣破何妨露雙肘。
有時采藥二室間，亦或釣魚五湖口。
死來萬古一熟眠，安用虛名傳不朽。